មនុស្ស​២​នាក់​ទៀត​ស្លាប់​ដោយ​សារ​ជំងឺ​កូវីដ​១៩​ នៅ​កម្ពុជា
ក្រសួង​​​សុខាភិបាល​បន្ថែម​ថា ​ជនរងគ្រោះ​ទាំង ​២ ​នាក់​ បានរលាក​សួត​ទាំង​សង​ខាងយ៉ាង​ធ្ងន់​ធ្ងរ ​និង​ខ្សោយ​សួត​ខ្លាំង។ ក្រសួង​មិន​បាន​បញ្ជាក់​ឈ្មោះ​របស់​អ្នក​ស្លាប់​ទាំង ​២​ នាក់ ​នៅ​ក្នុង​សេចក្តី​ប្រកាស​ព័ត៌មាន​នោះ​ទេ។
ភ្នំពេញ — មនុស្ស២នាក់ទៀតដែលមានជនជាតិខ្មែរម្នាក់និងចិនម្នាក់ បានស្លាប់ដោយសារជំងឺកូវីដ១៩ នៅព្រឹកថ្ងៃព្រហស្បតិ៍នេះ ដោយជំងឺនេះបានវាយលុកសួតរបស់អ្នកជំងឺយ៉ាងធ្ងន់ធ្ងរ។ នេះបើយោងតាមសេចក្តីប្រកាសរបស់ក្រសួងសុខាភិបាល ចេញផ្សាយនៅថ្ងៃទី ២៥ ខែមីនា។ ក្រសួងសុខាភិបាលបានឲ្យដឹងថា អ្នកជំងឺស្លាប់ទី ១ ជាជនជាតិខ្មែរ អាយុ ៣៨ ឆ្នាំ រស់នៅក្នុងសង្កាត់ត្រពាំងក្រសាំង ខណ្ឌពោធិ៍សែនជ័យ រាជធានីភ្នំពេញ។ លោកត្រូវបានធ្វើតេស្តរកឃើញផ្ទុកវីរុសកូរ៉ូណា ដែលបង្កជាជំងឺកូវីដ១៩ កាលពីថ្ងៃទី ១៦ ខែមីនា។ ដំបូងឡើយ លោកត្រូវបានដាក់ឲ្យសម្រាកព្យាបាលនៅសណ្ឋាគារ The Great Duke អតីតសណ្ឋាគារ Intercon តែក្រោយមកបញ្ជូនទៅមន្ទីរពេទ្យមិត្តភាពខ្មែរសូវៀត ដោយសារអាការៈហត់។ លោកបានស្លាប់នៅទីនោះ វេលាម៉ោង ៧ និង ៣៥ នាទីព្រឹក នាថ្ងៃព្រហស្បតិ៍នេះ។ ចំណែកអ្នកជំងឺជនជាតិចិន អាយុ ៤៣ ឆ្នាំ ជាអ្នកស្នាក់នៅសណ្ឋាគារយ៉ុងយ័ន ក្នុងឃុំសំពៅពូន ស្រុកកោះធំ ខេត្តកណ្តាល ដែលជាកន្លែងផ្ទុះឆ្លងសហគមន៍ធ្ងន់ធ្ងរមួយ។ លោកត្រូវបានធ្វើតេស្តរកឃើញវីរុសជំងឺកូវីដ កាលពីថ្ងៃទី ១១ ខែមីនា។ លោកបានស្លាប់នៅមន្ទីរពេទ្យខ្មែរសូវៀត នៅថ្ងៃព្រហស្បតិ៍នេះ វេលាម៉ោង ៧ និង ៤៥ នាទីព្រឹក។ ក្រសួងសុខាភិបាលបន្ថែមថា ជនរងគ្រោះទាំង ២ នាក់ បានរលាកសួតទាំងសងខាងយ៉ាងធ្ងន់ធ្ងរ និងខ្សោយសួតខ្លាំង។ ក្រសួងមិនបានបញ្ជាក់ឈ្មោះរបស់អ្នកស្លាប់ទាំង ២ នាក់ នៅក្នុងសេចក្តីប្រកាសព័ត៌មាននោះទេ។ គួរបញ្ជាក់ថា រហូតមកដល់ថ្ងៃទី ២៥ ខែមីនា កម្ពុជាមានករណីស្លាប់ដោយសារជំងឺកូវីដ១៩ ចំនួន ៧ នាក់ ក្នុងនោះមានខ្មែរ ៦ នាក់ និងជនជាតិចិនម្នាក់។ ក្រសួងសុខាភិបាលឲ្យដឹងនៅថ្ងៃព្រហស្បតិ៍នេះថា មនុស្ស ៥៥ នាក់ទៀតបានឆ្លងវីរុសនេះ ដែលនាំឲ្យករណីឆ្លងសរុបក្នុងព្រឹត្តិការណ៍ឆ្លងសហគមន៍២០កុម្ភៈ កើនឡើងដល់ ១.៣៤៨ នាក់៕